ኮርፖሬሽኑ በትራክተር ኦፕሬተርነት ያሰለጠናቸውን ወጣቶች አስመረቀ
አዲስ አበባ፡- በኢትዮጵያ ግብርና ስራዎች ኮርፖሬሽን የኢትዮጵያ ምርጥ ዘርና የደን ውጤቶች አሰላ ቅርንጫፍ ጽ/ቤት ከጂ.ኤስ የአሽከርካሪዎችና ኦፕሬተሮች ማስልጠኛ ተቋም ጋር በመተባበር በትራክተር ኦፕሬተርነት ለሦስት ወራት ያሰለጠናቸውን 25 ወጣቶች አሰመረቀ። በምረቃ ፕሮግራሙ ስነ-ስርዓት ላይ የተገኙት የኢትዮጵያ ግብርና ስራዎች ኮርፖሬሽን የግብርና ምርትና ግብዓት አቅርቦት አብይ ዘርፍ ም/ዋና ስራ አስፈጻሚ ዶ/ር ታፈሰ ገብሩ፤ ኮርፖሬሽኑ መንግሥት ተጨማሪ በጀት ሳይመድብለት በራሱ ወጪ የሚንቀሳቀስ ተቋም መሆኑን ጠቅሰው፣ የእርሻ ስራዎችን በሚሰራባቸው አካባቢዎች የሚገኙትን አርሶ አደሮችንና የአካባቢውን ማህበረሰብ ተጠቃሚ ማድረግ ካልቻለ፣ ውጤታማ መሆን ስለማይችል ማህበራዊ ኃላፊነቱን ለመወጣት አቅምን ባገናዘበ መልኩ የተሰጠ ስልጠና ነው ብለዋል። የመንግስት ተቋማት ማህበራዊ ኃላፊነት እንዳለባቸው አንድም ቀን አስበውት ስለማያውቁ፤ ስራውን ብቻ መስራታቸውን እንጂ ከምንስራው ስራ ማህበረሰቡ እንዴት መጠቀም እንዳለበት፣ ምን ማድረግ እንዳለብን እንኳን አብዛኞቻችን ጠንቅቀን አናውቀውም ያሉት ዶ/ር ታፈሰ፤ ኮርፖሬሽኑ ያሰለጠናቸውን ወጣቶች በአካባቢው ያሉት ባለሃብቶች እነዚህን ወጣቶች ባላቸው ክፍት ቦታዎች ላይ ማስራት የሚችሉበትን ሁኔታ ማመቻቸትና ድጋፍ ማድረግ እንዳለባቸውም ዶ/ር ታፈሰ ጥሪ አቅርበዋል። የአሰላ ቅርንጫፍ ጽ/ቤት ኃላፊ አቶ ዘነበ ወልደ ስላሴ ማብራሪያ በስልጠናው የተሳተፉት ወጣቶች ከአርሲ ዞን ከሄጦሳ ወረዳ ከተለያዩ ቀበሌዎች የተመለመሉ ናቸው። ቁጥራቸውም 25 ሲሆን ምልመላውን ያደረጉት የወረዳው አሰተዳደርና ጉዳዩ በሚመለከታቸው አካላት ናቸው ብለዋል። ወጣቶቹም በተለያየ ደረጃ ትምህርታቸውን አጠናቀው ስራ አጥ የሆኑ ወጣቶች መሆናቸውን ገልጸዋል። እነዚህን ወጣቶች በልዩ መንጃ ፍቃድ ለ3 ወራት አስልጥኖ እስመርቋል ብለዋል። ለስልጠናው የሚያሰፈልገውን ወጪ ሙሉ በሙሉ በኢትዮጵያ ግብርና ስራዎች ኮርፖሬሽን እንደተሸፈነ ጠቅሰው ከግማሽ ሚሊዬን ብር በላይ ወጪ ተደርጓል። በሌላ በኩል በሄጦሳ
ወረዳ ጊንዴ ፈንጫማ
ቀበሌ ነዋሪ የሆነው
ወጣት አማን ቦርጃ
ስራ አጥ እንደነበርና
ስልጠናውን የወሰደው በቀበሌው አማካኝነት መሆኑን ተናግሯል። ይህ ስልጠና በርግጥ ሞያ ነው፣ሞያ ደግሞ በአግባቡ ከተጠቀምኩበት ሕይወትን ይቀይራል፣ እድሉን አግኝቼ እንደዚህ ዓይነት ስልጠና በኮርፖሬሽኑ መሰጠቱ በመልካም ተግባር ሊቀጥል ይገባዋል። የሄጦሳ ወረዳ ወጣቶች ሊግ ኃላፊ ወጣት ቶሎሳ ጎንፋ፤ የወረዳው ወጣቶች አንድ ላይ በማህበር በመደራጀት ያቀረቡት ጥያቄ ነው። ወጣቶቹ ያቀረቡትንም ጥያቄ ኮርፖሬሽኑ ወደ ራሱ በመውሰድ የአካባቢውን ማህበረሰብ መደገፍ እንደለበት በመረዳት ከአካባቢው ማህበረሰብ ጎን መቆም ችሏል። ከዚህ በመነሳት ኮርፖሬሽኑ ድጋፍ በማድረግ ስራ አጥ ወጣቶችን በዛሬው እለት ከሄጦሳ ወረዳ ከተለያዩ ቀበሌዎች የተወጣቱ 25 ወጣቶች በትራክተር ኦፕሬተርነት በልዩ መንጃ ፍቃድ አሰልጥኖ አስመርቋል። የመንግስት የልማት ተቋማትም ይሁኑ የግል ባለሃብቶች ከህብረተሰቡ ጋር በመስራት የተጣለባቸውን የዜግነት ግዴታ መወጣት አለባቸው። ወጣቱም በትግስት ያለውን ጥያቄ ማቅረብና የመፍትሄው አካል መሆን እንዳለበት የሄጦሳ ወረዳ ወጣቶች ሊግ ኃላፊ መልዕክቱን አሰተላልፏል።አዲስ ዘመን መስከረም 22/2012ወንድማገኝ አሸብር 